7 बजे स्कूल जाने में छात्रों को हो रही है परेशानी
इन दिनों क्षेत्र में हाड़ कंपाने वाली ठंड पड़ रही है। इस ठंड का सबसे ज्यादा असर स्कूली बच्चों पर पड़ रहा है। पिछले वर्ष से स्कूल की समय-सारणी सुबह 9 बजे से शाम 3 बजे तक कर दिया गया है। ऐसे में विकासखंड फरसाबहार के अंकिरा एवं मेंडेरबहार हायर सेकेंडरी स्कूल सुबह 7 बजे से लग रही है। जिससे बच्चों को काफी परेशानियों का सामना करना पड़ रहा है।
ठंड के कारण इस समय तक अनेक बच्चे बिस्तर तक नहीं छोड़े रहते हैं। वहीं 5-6 किलोमीटर दूर से आने वाले स्कूली बच्चों को आधा घंटा पहले ही घर से निकलना पड़ता है। ऐसे में उन्हें कितनी परेशानी हो रही होगी, इसका सहज ही अंदाजा लगाया जा सकता है। बच्चों के लिए टिफिन तैयार करने, बच्चों को तैयार करने के लिए माताओं को भी 5 बजे उठना पड़ता है। जिससे बच्चों की सारी व्यवस्था की जा सके। वहीं इन गांवों में शिक्षकों के रहने के लिए क्वार्टर का अभाव है। लिहाजा अनेक शिक्षक पंडरीपानी, कुनकुरी व अन्य जगहों में निवास करते हैं। जिससे उन्हें रोज आना-जाना करना पड़ता है। संस्था के अनेक विद्यार्थियों, शिक्षकों का कहना है कि वैसे भी शासकीय समय 9 बजे तक स्कूल पहुंचने में मुश्किल होता हैँ। वहीं 7 बजे स्कूल लगने से उनकी काफी परेशानी परेशानी बढ़ गई है। वैसे ही अनेक महिलाएं इस समय को उचित नहीं मानतीं। ऐसी स्थिति में स्वास्थ्य खराब होने की आशंका भी बनी रहती है। हालांकि इन संस्थाओं के लिए दो वर्ष पूर्व ही भवन निर्माण शुरू किया जा चुका है। पर ठेकेदार द्वारा धीमी गति से निर्माण कराए जाने से भवन अभी कक्षाएं लगाने योग्य नहीं हो पाया है। जिसका खामियाजा स्कूली बच्चों सहित इससे जुड़े लोगों को भुगतना पड़ रहा है।
hin_Deva hin_Deva hin_Deva